The 5th Wave
En dårlig kopi av bedre filmer. 

En ny young adult-bok filmatiseres og gjespen er faretruende høy. 
The 5th Wave fremstår som en dårlig kopi av bedre filmer og virker både tam, konstruert og lite original. 

Chloë Grace Moretz (Kick-Ass, Hugo, The Equalizer) sliter i rollen som handlekraftig heltinne, men er i alle fall bedre enn karene i historien, som er bleike kjekkaser uten karisma. 

Når historien ikke er mer spennende enn den er, blir The 5th Wave et unødvendig sci-fi-drama som sliter med å oppnå middelmådighet. 

Jorda invaderes 

Et enormt romskip svever rundt jorda med onde intensjoner. 

De Andre, som de blir kalt, angriper først med en elektromagnetisk puls, så med jordskjelv, deretter med virus og til slutt med invasjon for å drepe de overlevende. 

Cassie (Chloë Grace Moretz) blir separert fra lillebroren, skades på flukt, men reddes av Evan (Alex Roe). 

Han lover å hjelpe henne med å gjenforenes med Sam (Zackary Arthur), som i mellomtiden har blitt rekruttert av US Army som barnesoldat i kampen mot De Andre. 

Filmen låner åpenlyst fra Independence Day, Invasion Of The Body Snatchers og flere andre sci-fi/katastrofefilmer. 

En egen identitet eller særpreg har den ikke, ei heller en historie det er mulig å bry seg om. 
Oppbyggingen er katastrofalt tam og likegyldig. 
Og fortsettelsen plages av ekstremt lite troverdige utviklinger, selv i sci-fi-sammenheng. 

Forholdet mellom Cassie og Evan tar en skikkelig klein og latterlig vending, og det obligatoriske young adult-trekantdramaet, der high school-forelskelsen Ben (Nick Robinson) er den tredje parten, er virkelig svakt. 

Pregløse figurer 

Det er leit å se erfarne og flinke skuespillere som Liev Schreiber og Maria Bello i rollene som henholdsvis oberst Vosch og sersjant Reznik. 

Dette har de gjort for pengenes skyld. 
Man kan se at de vet de spiller drittroller i en meningsløs film. 

Resten av persongalleriet er preget av de pregløse unge mennesker som er pene, men uinteressante. 

Ikke engang Chloë Grace Moretz makter å gi Cassie noen form for substans. 
Hun blekner brutalt mot både Twilight-Bella og Hunger Games-Katniss. 

The 5th Wave er basert på en bokserie av Rick Yancey, og er ment å være den første av flere filmer, noe avslutningen er åpen på. 

Men når eneren er så dårlig som dette, må det spøke det for oppfølgere. 

Regissør J Blakeson (The Disappearance of Alice Creed) lykkes kun med enkelte spenningsscener, men mange av effektene har et amatørmessig preg over seg og den overhengende historien fungerer rett og slett dårlig. 

Derfor blir The 5th Wave et lite skvulp. 
